REGULAMENTUL (CE) NR. 221/2009 AL PARLAMENTULUI EUROPEAN ŞI AL CONSILIULUI
din 11 martie 2009
de modificare a Regulamentului (CE) nr. 2150/2002 referitor la statisticile privind deşeurile, în ceea ce priveşte competenţele de executare conferite Comisiei
(Text cu relevanţă pentru SEE)
PARLAMENTUL EUROPEAN ŞI CONSILIUL UNIUNII EUROPENE,
având în vedere Tratatul de instituire a Comunităţii Europene, în special articolul 285 alineatul (1),
având în vedere propunerea Comisiei,
după consultarea Comitetului Economic şi Social European,
hotărând în conformitate cu procedura prevăzută în articolul 251 din tratat (1),
întrucât:
(1)
Regulamentul (CE) nr. 2150/2002 (2) prevede că anumite măsuri urmează să fie adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competenţelor de executare conferite Comisiei (3).
(2)
Decizia 1999/468/CE a fost modificată prin Decizia 2006/512/CE (4), care a introdus procedura de reglementare cu control pentru adoptarea măsurilor cu caracter general şi destinate să modifice elemente neesenţiale ale unui act de bază adoptat în conformitate cu procedura prevăzută la articolul 251 din tratat, printre altele prin eliminarea unora dintre aceste elemente sau prin completarea actului cu noi elemente neesenţiale.
(3)
În conformitate cu declaraţia Parlamentului European, a Consiliului şi a Comisiei (5) cu privire la Decizia 2006/512/CE, pentru ca procedura de reglementare cu control să fie aplicabilă actelor deja în vigoare adoptate în conformitate cu procedura prevăzută la articolul 251 din tratat, respectivele acte trebuie să fie adaptate în conformitate cu procedurile aplicabile.
(4)
Comisia ar trebui să fie împuternicită să definească criteriile corespunzătoare de evaluare a calităţii, precum şi conţinutul rapoartelor de calitate, să pună în aplicare rezultatele studiilor-pilot şi să adapteze conţinutul anexelor. Deoarece măsurile respective au un domeniu general de aplicare şi sunt destinate să modifice elemente neesenţiale ale Regulamentului (CE) nr. 2150/2002, printre altele prin completarea acestuia cu noi elemente neesenţiale, ele trebuie să fie adoptate în conformitate cu procedura de reglementare cu control prevăzută la articolul 5a din Decizia 1999/468/CE.
(5)
Prin urmare, Regulamentul (CE) nr. 2150/2002 ar trebui să fie modificat în consecinţă,
ADOPTĂ PREZENTUL REGULAMENT:
Articolul 1
Regulamentul (CE) nr. 2150/2002 se modifică după cum urmează:
1.
La articolul 1, alineatul (5) se înlocuieşte cu următorul text:
„(5) Comisia elaborează un tabel de echivalenţă între nomenclatorul statistic din anexa III la prezentul regulament şi lista deşeurilor stabilită prin Decizia 2000/532/CE (6). Măsura respectivă, destinată să modifice elemente neesenţiale ale prezentului regulament prin completarea acestuia, se adoptă în conformitate cu procedura de reglementare cu control menţionată la articolul 7 alineatul (3) din prezentul regulament.
2.
La articolul 3, alineatul (1) se înlocuieşte cu următorul text:
„(1) Statele membre, respectând condiţiile de calitate şi de precizie care urmează să fie stabilite în conformitate cu paragraful al doilea, obţin datele necesare pentru precizarea caracteristicilor enumerate la anexele I şi II printr-unul dintre următoarele mijloace:
-
anchete;
-
surse administrative sau de alt tip, cum ar fi declaraţiile obligatorii în sensul legislaţiei comunitare privind gestionarea deşeurilor;
-
proceduri de estimare statistică pe bază de eşantioane sau de indicatori estimativi referitori la deşeuri; sau
-
o combinaţie a acestor mijloace.
Condiţiile de calitate şi de precizie se definesc de către Comisie. Măsurile respective, destinate să modifice elemente neesenţiale ale prezentului regulament prin completarea acestuia, se adoptă în conformitate cu procedura de reglementare cu control menţionată la articolul 7 alineatul (3).
Pentru a reduce sarcina implicată de trimiterea răspunsurilor, autorităţile naţionale şi Comisia, în limitele şi condiţiile stabilite de fiecare stat membru şi de Comisie în domeniile lor respective de competenţă, au acces la surse de date administrative.”
3.
La articolul 4 alineatul (3), al doilea paragraf se înlocuieşte cu următorul text:
„Comisia finanţează în proporţie de până la 100 % costul realizării studiilor-pilot. Pe baza concluziilor studiilor-pilot, Comisia adoptă măsurile necesare de punere în aplicare. Măsurile respective, destinate să modifice elemente neesenţiale ale prezentului regulament prin completarea acestuia, se adoptă în conformitate cu procedura de reglementare cu control menţionată la articolul 7 alineatul (3) din prezentul regulament.”
4.
La articolul 5, alineatul (4) se înlocuieşte cu următorul text:
„(4) Pe baza concluziilor studiilor-pilot, Comisia informează Parlamentul European şi Consiliul cu privire la posibilităţile de întocmire a statisticilor pentru activităţile şi caracteristicile incluse în studiile-pilot privind importurile şi exporturile de deşeuri. Comisia adoptă măsurile necesare de punere în aplicare. Măsurile respective, destinate să modifice elemente neesenţiale ale prezentului regulament prin completarea acestuia, se adoptă în conformitate cu procedura de reglementare cu control menţionată la articolul 7 alineatul (3).”
5.
Articolul 6 se înlocuieşte cu următorul text:
„Articolul 6
Măsuri de punere în aplicare
(1) Măsurile necesare pentru punerea în aplicare a prezentului regulament se adoptă în conformitate cu procedura de reglementare menţionată la articolul 7 alineatul (2).
În special, acestea includ măsuri pentru:
(a)
elaborarea rezultatelor în conformitate cu articolul 3 alineatele (2), (3) şi (4), luând în considerare structurile economice şi condiţiile tehnice existente într-un stat membru. Aceste măsuri pot autoriza un stat membru să nu comunice anumite elemente incluse în clasificare, cu condiţia să se demonstreze că acest fapt nu are decât un efect limitat asupra calităţii statisticilor. În toate cazurile, atunci când se acordă derogări, se însumează cantitatea totală de deşeuri pentru fiecare dintre rubricile menţionate la secţiunea 2 punctul 1 şi la secţiunea 8 punctul 1 din anexa I;
(b)
stabilirea unui format corespunzător pentru comunicarea rezultatelor de către statele membre în termen de doi ani de la data intrării în vigoare a prezentului regulament.
(2) Cu toate acestea, măsurile destinate să modifice elemente neesenţiale ale prezentului regulament, printre altele prin completarea acestuia, în special în legătură cu scopurile următoare, se adoptă în conformitate cu procedura de reglementare cu control menţionată la articolul 7 alineatul (3):
(a)
adaptarea la progresul economic şi tehnic în ceea ce priveşte colectarea şi prelucrarea statistică a datelor, precum şi prelucrarea şi transmiterea rezultatelor;
(b)
adaptarea specificaţiilor enumerate în anexele I, II şi III;
(c)
definirea criteriilor corespunzătoare de evaluare a calităţii, precum şi a conţinutului rapoartelor de calitate astfel cum sunt menţionate în secţiunea 7 din anexele I şi II;
(d)
punerea în aplicare a rezultatelor studiilor-pilot în conformitate cu articolul 4 alineatul (3) şi cu articolul 5 alineatul (1).”
6.
Articolul 7 se înlocuieşte cu următorul text:
„Articolul 7
Procedura comitetului
(1) Comisia este asistată de Comitetul pentru programul statistic instituit prin articolul 1 din Decizia 89/382/CEE, Euratom (7).
(2) În cazul în care se face trimitere la prezentul alineat, se aplică articolele 5 şi 7 din Decizia 1999/468/CE, cu respectarea dispoziţiilor articolului 8 din respectiva decizie.
Termenul prevăzut la articolul 5 alineatul (6) din Decizia 1999/468/CE se stabileşte la trei luni.
(3) În cazul în care se face trimitere la prezentul alineat, se aplică articolul 5a alineatele (1)-(4) şi articolul 7 din Decizia 1999/468/CE, cu respectarea dispoziţiilor articolului 8 din respectiva decizie.
(4) Comisia transmite comitetului instituit prin Directiva 2006/12/CE a Parlamentului European şi a Consiliului din 5 aprilie 2006 privind deşeurile (8) proiectul de măsuri pe care intenţionează să îl înainteze Comitetului pentru programul statistic.
7.
La articolul 8, alineatul (3) se înlocuieşte cu următorul text:
„(3) Comisia prezintă Parlamentului European şi Consiliului, în termen de doi ani de la data intrării în vigoare a prezentului regulament, un raport privind progresul studiilor-pilot menţionate la articolul 4 alineatul (3) şi la articolul 5 alineatul (1). Dacă este necesar, Comisia propune revizuirea studiilor-pilot, asupra căreia urmează să se decidă în conformitate cu procedura de reglementare cu control menţionată la articolul 7 alineatul (3).”
8.
Anexa I se modifică după cum urmează:
(a)
La secţiunea 2, punctul 2 se înlocuieşte cu următorul text:
„2.
În conformitate cu obligaţia de declarare prevăzută de Directiva 94/62/CE, Comisia elaborează un program de studii-pilot, care vor fi realizate în mod voluntar de statele membre, pentru a evalua dacă este cazul să se includă rubricile referitoare la deşeurile de ambalaje (CED-Stat Versiunea 3) în lista grupărilor prevăzută la punctul 1. Comisia finanţează până la 100 % costul realizării acestor studii-pilot. Pe baza concluziilor studiilor-pilot, Comisia adoptă măsurile necesare de punere în aplicare. Măsurile respective, destinate să modifice elemente neesenţiale ale prezentului regulament prin completarea acestuia, se adoptă în conformitate cu procedura de reglementare cu control menţionată la articolul 7 alineatul (3).”
(b)
La secţiunea 7, punctul 1 se înlocuieşte cu următorul text:
„1.
Pentru fiecare rubrică prevăzută la secţiunea 8 (activităţi şi gospodării), statele membre vor indica procentajul pe care îl reprezintă statisticile întocmite din totalitatea deşeurilor din rubrica respectivă. Cerinţele minime privind acoperirea vor fi definite de Comisie. Măsurile respective, destinate să modifice elemente neesenţiale ale prezentului regulament prin completarea acestuia, se adoptă în conformitate cu procedura de reglementare cu control menţionată la articolul 7 alineatul (3).”
9.
Anexa II se modifică după cum urmează:
(a)
La secţiunea 7, punctul 1 se înlocuieşte cu următorul text:
„1.
Pentru caracteristicile enumerate la secţiunea 3 şi pentru fiecare rubrică a diferitelor tipuri de operaţiuni menţionate la secţiunea 8 punctul 2, statele membre indică procentajul pe care îl reprezintă statisticile întocmite din totalitatea deşeurilor din rubrica respectivă. Cerinţele minime privind acoperirea sunt definite de Comisie. Măsurile respective, destinate să modifice elemente neesenţiale ale prezentului regulament prin completarea acestuia, se adoptă în conformitate cu procedura de reglementare cu control menţionată la articolul 7 alineatul (3).”
(b)
La secţiunea 8, punctul 3 se înlocuieşte cu următorul text:
„3.
Comisia va elabora un program de studii-pilot pe care statele membre îl vor realiza cu caracter voluntar. Aceste studii-pilot au ca scop evaluarea relevanţei şi a fezabilităţii colectării de date privind cantităţile de deşeuri tratate prin operaţiuni pregătitoare, astfel cum sunt definite în anexa II.A şi în anexa II.B la Directiva 2006/12/CE. Comisia va finanţa până la 100 % costul realizării acestor studii-pilot. Pe baza concluziilor studiilor-pilot, Comisia adoptă măsurile necesare de punere în aplicare. Măsurile respective, destinate să modifice elemente neesenţiale ale prezentului regulament prin completarea acestuia, se adoptă în conformitate cu procedura de reglementare cu control menţionată la articolul 7 alineatul (3).”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale şi se aplică direct în toate statele membre.
Adoptat la Strasbourg, 11 martie 2009.